**IGNAS ŠEINIUS**. „**KUPRELIS“** (ištrauka)

Sapne man Gundė prisisapnavo. Šnekėjomės, džiaugėmės. Rodos, vaikščiojom plačiam tolimam lauke. Laukas buvo lygiai apklotas sniegu, mirgančiu saulės spinduliuose. Po mūsų kojomis spiegė, girgždėjo, lyg kas grojo. Girgždesys virto nepaprasta, negirdėta daina. Ji mus linksmino ir žavėjo. Klausėmės jos ir rankas susitvėrę ėjom toliau, į didelį, apvalainą kalną. Juo aukščiau, juo labiau Gundė į mane glaudėsi ir dėjo savo galvutę ant mano peties. Jos plaukų atsiskyręs pluoštelis švelniai mylavo, glostė man veidą, kaktą. Pasiekėm pagaliau ir kalno viršūnę. Įėjom apšarmojusian miškan. Medžių šakos lingavo ir, rodos, vis mojo į mus. Atsisėdom ant vėputės po aukštu, senu ąžuolu.
    - Aš myliu tave! - tarė Gundė ir priglaudė savo karštas lūputes į mano lūpas. Bučiavo vis smagiau ir smagiau.
    Galva man svaigo. Negalėjau bučiavimui atsakyti.
    - Žiūrėk! - atsitraukė nuo manęs. Ranka pamojo miško gilumon.
    Skubiai pažvelgiau ton pusėn. Viskas ūmu laiku pakitėjo. Apšarmoję medžiai pražydo įvairių įvairiausiomis baltomis gėlėmis. Jos lingavo, nuolat stiebėsi į viršų, kėlė savo vainikėlius ir skleidė aplinkui neišpasakytai gardų kvapą. Bematant tarp jų pasirodė mažutės baltos paukštytės. Jos purpterėjo, paskraidžiojo ore, paskum eilėmis nutūpė ant medžių šakų ir ėmė čiulbėti plonais, skambiais balseliais. Vis smagiau ir svaigulingiau čiulbėjo. Pradėjo tarytum snigti. Ore lyg kokios rojaus musės skraidžiojo - lakiojo pažeme sniego žvaigždutės. Tankiau ir tankiau jos leidosi iš aukštybių. O saulė vis švietė; žaidė medžių šakose, paviršium kalno, lyg pro sidabrinį rūką. Tai žalia viskas rodos, tai rausva, tai melsva. Tai miškas išnyksta iš akių, paukščių čiulbesio negirdėti, tai viskas lyg iš kur atplaukia ir vėl paukščiai čiulba, ir vėl gėlės kvepia.
    - Mes gyvensim ilgai, ilgai. Niekuomet nemirsim. Mums bus vis gražu, visur malonu, - skambėjo Gundės šneka, tardama tam čiulbesiui.
    Staiga žydįs miškas sugniužo, sutirpo. Išnyko paukščių čiulbesys, aptemo ir saulė, dingo sniegas.
    Palikau vienas. Aplinkui juodi, dangų siekią kalnai. Viršūnės jų aštrios; kaip ylos smailios. Aš lyg kokioje duobėje. Ir viršuje nieko nematyt, vien žaibuojąs debesys niūkso. Perkūnas jį skalanduoja, krato, - kalnai net gaudžia.
    Štai sužaibavo kryžiumi ir tiesiai į mane trenkė. Rodėsi, ir visam pasauliui galas...

*KLAUSIMAI*

1. Suformuluokite ištraukos temą.
2. Kokį galima iškelti klausimą, į kurį atsako tekstas?
3. Kaip pagal vaizdų pobūdį, nuotaiką ir išgyvenimus galėtumėte padalyti tekstą? Įvardykite tokių segmentų skaičių ir duokite joms savo pavadinimus.
4. Dar kartą perskaitykite dalį, kurioje kalbame apie žiemą *(„Sapne man Gundė... pamojo miško gilumon“)* ir į lentelę chronologine tvarka išrašykite svarbius raktinius žodžius.

|  |  |
| --- | --- |
| **Gamtos motyvas** (turėtų būti 7 žodžių junginiai) | **Žmogaus motyvas** (turėtų būti 10-11 žodžių junginių) |
| Platus tolimas laukas... | Šnekėjosi, džiaugėsi.... |

5.1. Aptarkite medžiagą, kurią priskyrėte prie gamtos motyvo:

* Kodėl būtent žiemos laikas vaizduojamas/sapnuojamas Kuprelio?
* Kokį poveikį žmogui suteikia piešiama gamtos erdvė?
* Koks konkrečiai gamtos vaizdinys susisieja su impresionistine daile?
* Dar kartą peržvelkite su *kalnu* susijusius raktinius žodžius ir apibūdinkite šios erdvės reikšmę kuriamam vaizdui.

5.2. Aptarkite medžiagą, kurią priskyrėte prie žmogaus motyvo:

* Kokie vaizdai patvirtintų, kad vaizduojami šilti, artimi, intymūs dviejų žmonių santykiai?
* Žinoma, kad Olesis labai artimas gamtos pasauliui. Ar galima teigti, jog pati gamta pritaria jaunų žmonių jausmams? Kodėl?
* Interpretuokite įsimylėjėlių lipimą į kalną. Ką galėtų reikšti šis vaizdinys?
* Kuris iš juodviejų – Olesis ar Gundė – yra aktyvesnis? Kaip sapno vaizdinys sutampa su realybe?

 6. Aptarkite pavasario temą *(„Skubiai pažvelgiau...... tardama tam čiulbesiui“):*

 6.1. Kaip būtų galima paaiškinti staigų žiemos virtimą pavasario vaizdu?

 6.3. Apibūdinkite piešiamą pavasario vaizdą.

 6.4. Kaip šio segmento vaizdinį galima susieti su impresionistine daile (suraskite du dalykus)?

 7. Aptarkite košmariškąją sapno dalį. Palyginę ją su gražiąja sapno dalimi suraskite 8-9 opozicijas.

 8. Įvardinkite analizuotos ištraukos vertybes ir pagrindinę mintį.